**PETZCV19 Orvosi Információs Platform**

**COVID-19.35**

**2020.05.09**

**Szombat**

**Coda**

**Prof Molnár F Tamás**

1: Petz A Egyetemi Oktató Kórház, Győr. Sebészeti Osztály / PTE ÁOK Sebészeti Tanszék

Rövid szakmai információkkal támogattuk a COVID-19 pándemiával kapcsolatos orvosi és nővéri tevékenységet. A virtualis szerkesztőség: [tfmolnar@gmail.com](mailto:tfmolnar@gmail.com).

1. **„Ahogy lehet, azzal amid van, ott ahol vagy”.**

**(„Do what you can, with what you have where you are”. Idézi Harvey Cushing, 1916.)**

**BEVEZETÉS, AMI EGYBEN BEFEJEZÉS IS**

A brit kormány e hét végén ejti a STAY AT HOME szlogent. Donald Trump hol feloszlatni készül, hol meg nem a COVID19 TASK FORCE-t. Pompeo külügyminiszter úgy gyűjti a vírus kínai eredetéről szóló titkosszolgálati jelentéseket, mint én 60 éve a Matchboxokat. Az Európai Közösség (EU) közleményeiben elhagyja a COVID19 kiindulási helyére való utalást. A Tisztifőorvos bejelentése szerint a szeroterápia olyan hatásos volt mindkét budapesti betegnél, hogy egyiküket alig lehetett benntartani a kórházban. Érthetetlen az ellenállás, hiszen ez egy plusz szabad ágyat jelentene. A magyar világi sajtóban egyre több a COVID19-et biztosan legyűrő világhírű aspiráns szer – most a cytokin vihar lecsendesítése van soron, hazai kebelből. A hatályos EMMI Koronakönyvben[[1]](#footnote-1) nyolc vírusellenes gyógyszer szerepel, a kilencedik pontban a biologikumok sorakoznak. Mint cseppben a tenger, mutatja a járványgörbe ívét, hogy a PETZ Aladárban a COVID19 a kritikus betegszám alá süllyed, hovatovább már a gyanúsakból[[2]](#footnote-2) is kifogyunk. A trend, amelynek legfőbb tulajdonsága, hogy mint eddig mindvégig, most is a vártnak megfelelően alakul, további javulást ígér.

Nincs mit tenni, a PETZCV19 okafogyottá válik.

A ragályban a politikum és a vírusok számának szorzata állandósult, a görbe lelapult, a szakmai információk alól pedig lassan elfogy a szőnyeg.

A nemzetközi szakirodalom már a holnapot és a holnaputánt fürkészi. Nyájként tekintünk magunkra, immunitásra vágyunk, a pásztorok veszekszenek, a kutyák ugatnak, a karaván halad. A dichotomiát mindig is kedvelő közgondolkodásba résmentesen illik a már védettek és az immunologiailag még szüzek éles megkülönböztetése, igazolvánnyal való bizonyítása[[3]](#footnote-3). A ruházaton elhelyezett apró jelzés gondolata még szunnyad valahol, lehet chip lesz belőle. A fertőzésen való átesettség a szabad mozgás olyan előjogait biztosítaná, melyekhez képest a nemesség vagy az árja vér kismiska. Ezer szerencse, hogy az igazolás hamisítása elképzelhetetlen. Zajlik pedig ez a perverz történet abban az Európában, ahol nincs szentebb az egyén jogánál, bár az igazolt személyazonosság csak a schengeni bennszülöttektől elvárt minimum követelmény. Sebaj, feledve, hogy az egyiknek juttatott előny az valakinek okozott hátrány[[4]](#footnote-4) segít a szómágia. Licence legyen annak, aki átesett a COVID19-en, az immunitási útlevélről[[5]](#footnote-5) pedig szó se essék, mert olyan nincs[[6]](#footnote-6). Paradigmaváltó idők ezek. A sérelmi kultúrában, melyben élünk, minden valamirevaló betegségnek van már érdekcsoportja, a diagnózis az előjog előszobája. Ezidőszerint a COVID19 az egyedüli kivétel: ő stigmatizálja, karanténba zárja áldozatát. Ennek lesz most vége.

Mindazonáltal valóban korai lenne a járványveszély elmúltával riogatni[[7]](#footnote-7). A kézmosás kötelme (hommage á Semmelweis & Lister ) marad, a tömeget továbbra is ésszerű kerülni annak, aki esékeny[[8]](#footnote-8), és egyelőre még a maszkviselésről se mondjunk le. Amihez pedig végképp ragaszkodni kell, hangozzék ez bármilyen rosszul: az éberség, a vírusokra és a baktériumokra fordított fokozott figyelem. Kényszerű, felbonthatatlan társbérletben vagyunk velük a Földön, de ez azt is jelenti, hogy kölcsönösen le kell mondanunk egymás kiirtásának szándékáról. A békés egymás mellett élés része az is, hogy szemmel tartjuk egymást, megelőzzük a kilengéseket. A COVID19 elszabadulása pont ilyen excessus volt. A szemmel tartás – surveillance, intelligence – azonosítást feltételez. Barát-ellenség: friend or foe: tanítja a légi harcászat. Aligha lehetünk büszkék a kétharmadunkra: ennyinél nem pontosabb a diagnosztikus találati arány.[[9]](#footnote-9) A hippokrateszi paradigmában a diagnózist a therapia követi. Láttuk a padlássöprés után mennyi másodlagos frissességű[[10]](#footnote-10) antivirális szer bukkant fel, miket ajánlottak, eredeti molekula nemigen akadt. Legyen leckénk, hogy egy léptékkel feljebb, a baktériumok elleni antibiotikumokkal való globális visszaélés hová vezetett. Amíg, vélhetően szeptemberre, de legkésőbb a jövő tavaszra el nem érkezik a COVID19 elleni oltóanyag, csak magunkra, a józan, tiszta észre számíthatunk. Ami mintha elhagyott volna minket olykor: home office-ba ment maga is. Nem győzünk álmélkodni, hogy a kórokozó a gyengéket, elesetteket, öregeket érinti legsúlyosabban. Ha az elmúlt 25 év orvosi felfedezéseinek köszönhetően még életben maradók körében, egy vakbélgyulladás vagy a benőtt köröm is lehet végzetes miért lenne ez másként egy ragadozó vírusnál? Messianisztikus várakozással nézünk a COVID19 vaccinatio elé: de hányan és kik veszik fel ma a szezonális influenza elleni oltást? Ahogy az élet a vége felé közelít, az öregjeinket itt Európában szokás otthonokba terelni. A távolból szebb is, hatékonyabb is az aggódás. Megható az az értetlenség, ami körbeveszi a kórokozót, mely mint a nagyobbik testvér, a bakterium, ha táptalajjal teli Petri csészébe cseppen, vígan szaporodik? A 100 éves Captain Tom Moore Angliában és Zinaida Korneva a Nagy Honvédő Háború veterán pilótanője (98) mesés pénzeket gyűjtenek a COVID19 elleni küzdelemhez. Egyikőjük sem otthonlakó.

**A vírus nagy velencei tükör, a kép elkeserítően éles és pontos.**

Lassan ideje felkészülni a búcsúra. Hogy visszatér-e a COVID19[[11]](#footnote-11), ez egyike a jackpot kérdéseknek. Ha hihetünk a statisztikusoknak, biztosan, bár még mindig lázasan keresik azt, akinek a prognosztikus modellje vált valóra. A virológusok szerint – akiket felemelt és fényárban fürdetett – mindenképpen újra látjuk. A klinikusok (akiket kevésbé kérdeztek) kétkedőbbek, már ami a kór tényleges arcát, súlyát illeti. Igaz, ők a négy Koch postulatum kiegészítése és modern interpretációja[[12]](#footnote-12) szerint a betegséget az egyén és a kórokozó interakciójaként értelmezik. A politikusok között pedig csak a kötöznivaló bolond állítaná, hogy nem jön vissza a COVID19 az őszön. A magatartási magyarázat, a kifizetési matrix egyszerű. Aki a visszatérésre tesz, csak nyerhet. Ha újra felüti a fejét a kór, akkor ő előre megmondta, nyert. Ha nem tér vissza, annak mindenki örül, nemhogy felhánytorgatnák a be nem teljesült ígéretet. A másik ágon, a nemmel szavazókén ellenben csak veszíteni lehet. Ha ugyanis az ellenkező vélemény dacára mégis megjelenik a COVID19, akkor a rossz jós máglyára kerül. Ha pedig nem érkezik a cudar vírus, senkinek nem hiányzik, nem veregetnek hálásan vállakat. Azokról pedig nem is esett szó, akiknek kifejezetten jól jött a baj. Összességében tehát annyi állítható, hogy az érdekek, kívánságok, vágyak ilyen intenzív erőterében, a torzítás (bias) ezen fokán érdemi prognosztikus megállapítás aligha tehető. Készüljünk, abból baj nem lesz, de ne vigyük ezt túlzásba…

Ám ha sötétebb lesz az őszünk, azért reméljük, hogy a kezdetek két valóban nagyon intelligens rendőrtisztje tér majd vissza. Az ő helyzetértékelésüket mi, a laikusok is értettük. A készenléti rendőrség szárazabb, laktanyásabb grammatikája, a „vonatkozásában, beazonosít. kerül megvalósításra” - a maga helyén hasznosnak tűnhetett, de távolít a való világtól, éket ver a közlési szándék és a befogadó közé. Mi, orvosok, ápolók akiket naponta ér a vád, hogy szavaink emészthetetlenek a beteg és a hozzátartozó (valamint az érdeklődő jogi közeg) számára, különösen visszás a kommunikációs helyzet.

**Sok mindent megtudtunk a COVID19-ről.**

Szexista és fajgyűlölő, xenophob, a fekete afroamerikai férfiakat kedveli, de a grafikus megjelenítésében azért célszerűbb nem (gender) nélkül ábrázolni. Hiába büszkélkedik, Chicagóban egy napra sem tudott a gyilkosságnál több halottat produkálni. Nagy huncut őkegyelme, gonosz tréfáinak legfőbb áldozatai a statisztikusok. Sem magát, sem azokat nem hagyja megszámolni, akikbe beköltözik. Hol érintettekről van szó (olykor az is elég, ha valaki ismer valakit, aki látott valakit, aki COVID19-el érintkezett) máskor még a halotti anyakönyvnek sem lehet hinni. Így aztán a süketek párbeszédéből WHO jelentések születnek. Országokat veszít össze, titkosszolgák feje fő.

A vírus, olyan amilyennek az amerikai Mikulást ábrázolják. Mindenkinek azt hozta, amit az különösen szeret. Összeomlott ápolónők közelképeit a sajtónak, PTSD-t és kiégést a pszichológusoknak, fokozott családon belüli erőszakot a nőjogi aktivistáknak és emelkedett familiáris kohéziót a konzervatívoknak. Nemzeti összefogást az euroszkeptikusoknak, rengeteg bocsánatkérési alkalmat az erre vágyóknak, Trump elnöknek WHO-t és klorokint.

Nem csak a gyógyszerszekrényben lehetett kotorászni (hálózatelemzéssel és arteficiális intelligenciával meghosszabbított karral), de sok, korábban már jól bevált mintázatot, kulturális toposzt is sikerrel éleszthettek újra. Az ötvenes évekből ismert, a kasból boldogan kilépő bányász szeme köré a szénpor rajzolt köröket. A COVID19 elleni harc elgyötört arcához kell a photoshop. Az intenzív therapia a múlt század ötvenes-hatvanas évek beli megszületése óta az élet-halál döntések színtere, nagyon súlyos teherrel. A media egy Netflix sorozatba oltott Coelho regény szintjén tette közkinccsé a morális dilemmákat: a megoldás arányosan sekélyes is lett.

A COVID19 abszolút felhasználóbarátnak bizonyult, pártállástól függetlenül, időjárási körülményekre való tekintet nélkül alkalmazható érv. Bárkire ráfogva, biológiai fegyverként üzembiztos. Hozzá képest az a középkori interpretáció, hogy a ragály Isten büntetése volna, gyerekjátékba illő vicces mendemonda. A COVID19 nem tett mást, mint végrehajtotta a Greta Thurnberg hívők lesújtó ítéletét az előző nemzedékről, mely az USA-ban és Nyugat Európában a II. világháború utáni megugró szaporulatról (baby-boom) a mérsékelten megtisztelőnek sem mondható Boomer generáció nevet kapta. Nekünk, magyaroknak Ratkó Anna jutott. Ki mit érdemel. Hogy ki és miért találta ki a 65. életévet, mint a vörös választóvonalat, rejtély, hiszen a számok tudománya valahol 70-nél sejti a halálozás megugrását. A statisztika, mivel nincs szeme, nem látja a román, magyar 67 és az angol 76 éves közötti különbséget, az utóbbi javára. Talán ha a 60 éves amerikai és magyar színész arcát hasonlítaná össze… Mindazonáltal nem minden alap nélkül való a 18 éves ártatlannak tűnő kérdése: miért kellene a fiatal férfiakat és a kutyákat is bezárni, ha egy az idős nőkre vadászó szexuális ragadozó lopakodik a kertek alatt?

**A COVID19, a nagy tanító - és ez nem vicc, nem túlzás**

Nincs háború és természeti katasztrófa, pandemia, komoly orvosi-ápolási tanulság nélkül. Ahogy az 1950-es évek polio[[13]](#footnote-13) járványa megnyitotta az utat a gépi lélegeztetés és az intenzív therapiás egység, mint szervezeti entitás számára, úgy kellett újragondolni most az invazív lélegeztetés kérdéskörét. Az ARDS-CARDS kapcsán nem csak a koncepciók ütköztek, hanem felmerült a rigid protokollok követésének haszna és kára is. Az intenzív ápolás fontossága eddig sem volt kétséges – most azonban nyilvánvalóvá vált az ápolókra nehezedő súly nagysága. A szám (a kezeké) és a minőség (a fejeké és a lelki ellenállóképesség, ütésállóság, resilience) harmóniájának igénye soha nem kapott ennyi figyelmet. (Félő, amilyen gyorsasággal jött, olyan sebességgel múlik is) Egy teljes fiatal orvosgeneráció számára lett világos, hogy milyen kevés, de annál szigorúbb elv mentén szerveződik a hivatásunk. Hát még, ha ismernék a hippokrateszi aforizmákat[[14]](#footnote-14). Az orvosi jogok és a kötelmek, felelősség a mai medicinában amúgyis aszimmetrikus – ez sem magyar sajátosság – de a COVID19 terepgyakorlaton ez karakteresen megmutatkozott. A légzési elégtelenség, a művi lélegeztetés szakmai köztudásunk egyik talpköve lett: az intenzív osztály levegője (pneuma) – ha időlegesen is – mindenkit átjárt.

A COVID19 és az X-Y-Z generáció interakciója újragondolásra sarkallja a teljesíthető munkaidő fogalmát. A megkövetelt intenzitás nemhogy a számvetésekben szereplő 12 órát, de a 8, sőt alkalmasint az egy blokkban teljesíthető hat órát is megkérdőjelezi. Igaz, aki erről home office-ban dönt, annak ezt nehéz elmagyarázni.

A bizonyíték alapú gyógyítás próbája volt a COVID19, és a kimeneteli adatok még hiányoznak. A zaj elültével ideje lesz a bátrak előléptének: közös érdek az off-label alkalmazások eredményeinek és eredménytelenségeinek, a mellékhatások megismerése.

A civilizált világ – hiába gyakori tapasztalat a hamis termék, álhír – medicinája számára kulturális shock volt a tesztek, laboreredmények ipari léptékű megbízhatatlansága. Miközben a specificitás, szenzitivitás validitás fogalmi köreibe nyilván belefért a szándéktalan tévedés, a COVID19 révén a szűrés örvén megismerkedtünk a blöff fogalmát kimerítő eredményekkel. Paradigma váltás zajlott: a laboreredmény a klinikus számára nagyon sokáig, vagy már soha többet nem lesz olyan szinte megkérdőjelezhetetlen sarokkő, mint a pathologiai lelet.

Szerencsére a komplementer vagy integratív medicina mind megannyi ága, a homeopátia, a természetgyógyászat és az oltásellenesség híveit is karanténba szorította a COVID19, de minden ajtó kinyílik egyszer.

A kórokozó fontos, de a klinikai aspektusok, az orvosi-ápolási szempontok határozott érvényesítése nélkül, autonóm és modern epidemiológusok hiányában félrehúz a gyógyítás, szervezés és a megelőzés bonyolult gépezete. Az orvoslás-ápolás, mint ipari méretű tevékenység szervezése nagyobb figyelmet, az ezt végzők jobb válogatást érdemelnek. A legjobban automatizált repülőgépet sem vezetheti egyedül egy bármilyen széles látókörű menedzser.

Nyilván nagyon sokáig tart még, míg valamennyi, a COVID19 kapcsán felmerülő szakmai kérdést megfogalmazzuk, és sokat soha nem is fogunk tudni megválaszolni. Vélhetően kiderül, hogy milyen mértékű immunitást hagy maga mögött, és az meddig tart. Miféle vaccinával tudjuk elkerülni, hogy ne a COVID19 adja a végső lökést azoknak, akiknek már nincsenek tartalékaik, és védelmet nyújtsunk azoknak, akik nagy expozíciónak vannak kitéve? Hipotézisnél közelebb jutunk-e ahhoz a magyarázathoz, hogy a latin országokkal és az Egyesült Királysággal szemben Németországban miért volt sokkal kisebb gyilkos a COVID 19, Közép Európáról nem is beszélve. Indiát meg sem említve?

**ZÁRSZÓ**

Köszönöm, köszönjük az olvasók figyelmét, szeretetét. A PETZCV19 elbúcsúzik, és őszintén reméli, hogy nem lesz rá szükség. Ha mégis másként alakulna – nem fogunk habozni, hogy klaviatúrát ragadva felvegyük a küzdelmet bármely ártó szellemmel, álljon az RNS-ből vagy DNS-ből.

**Molnár F Tamás és Mestyán Gyula**

1. A 2020. évben azonosított új koronavírus (SARS-CoV-2) okozta fertőzések (COVID-19) megelőzésének és terápiájának kézikönyve Március 25 [↑](#footnote-ref-1)
2. COVID szimuláns [↑](#footnote-ref-2)
3. Hall MA, Studdert DM. Privileges and Immunity Certification During the COVID-19 Pandemic.  JAMA. Published online May 06, 2020. doi:10.1001/jama.2020.7712 [↑](#footnote-ref-3)
4. Zero Sum Game – a semmiből nem lehet valamit adni. [↑](#footnote-ref-4)
5. Persad G, Emanuel EJ. The Ethics of COVID-19 Immunity-Based Licenses (“Immunity Passports”). JAMA. Published online May 06, 2020. doi:10.1001/jama.2020.8102 [↑](#footnote-ref-5)
6. Kálmán király törvénye a boszorkányokról. [↑](#footnote-ref-6)
7. Lásd még álhír, fake news és közveszély elmúltával való fenyegetés. [↑](#footnote-ref-7)
8. Az írás-olvasás hazai szintje mellett elegendő a józan észre hivatkozni [↑](#footnote-ref-8)
9. Sethuraman N, Jeremiah SS, Ryo A. Interpreting Diagnostic Tests for SARS-CoV-2. JAMA. Published online May 06, 2020. doi:10.1001/jama.2020.8259 [↑](#footnote-ref-9)
10. copyright by Mikhail Bulgakov – ő a tokhalra vonatkoztatta… [↑](#footnote-ref-10)
11. nekünk már csak kövidinka vagy latinosan COVIDinka [↑](#footnote-ref-11)
12. Fredericks DN, Relman DA . Sequence-based identification of microbial pathogens: a reconsideration of Koch’s postulates. Clinical Microbiology Reviews, 1996; 9 (1), 18-33 [↑](#footnote-ref-12)
13. Heine-Medin járvány. A germanofóbiában szenvedő angolszász szakirodalom irtózik az eredeti leírókat idéző német nevektől, így X-ray-nek hívja a Röntgen sugarat, underwater seal-nek a Bülau szívást stb… [↑](#footnote-ref-13)
14. A művészet (s része az orvoslás) hosszú, az élet rövid. (Ars longa, vita brevis.) Az igaz pillanat hamar elmúlik. Dönteni nehéz. A tünetek csalékonyak.Remélem semmit nem hagytam ki. MFT. [↑](#footnote-ref-14)